b'\n_START_ARTICLE_\nParaganglij\n_START_PARAGRAPH_\nParagangliji ali kromafina telesca so majhne, z ovojnico obdane skupine nevroendokrinih celic, povezane z avtonomnim \xc5\xbeiv\xc4\x8dnim sistemom, poleg tega pa imajo nekateri ve\xc4\x8dji paragangliji vlogo kemoreceptorjev. Nahajajo se na raznih delih telesa, ki se delijo na parasimpati\xc4\x8dne, \xc4\x8de spremljajo parasimpati\xc4\x8dne \xc5\xbeivce, in simpati\xc4\x8dne, ki so pogosto v bli\xc5\xbeini simpati\xc4\x8dnega trunkusa. Med slednje spadajo karotidna telesca (glomus caroticum), aortna telesca (glomus aorticum) in paragangliji ob abdominalni aorti (paraganglion aorticum abdominale)._NEWLINE_Velikost paraganglijev variira in lahko dose\xc5\xbee makroskopsko vrednost, natan\xc4\x8dneje do okoli 3 mm. Sestavljeni so iz glavnih celic, ki so nevroendokrine celice z nevrosekretornimi zrnci in se nahajajo v osrednjem podro\xc4\x8dju, opornih celic, ki so histolo\xc5\xa1ko in ultrastrukturno podobne Schwannovim celicam in se nahajajo na obrobju, ter bogate kapilarne mre\xc5\xbee.\n_START_SECTION_\nKarotidna telesca\n_START_PARAGRAPH_\nKarotidna telesca so paragangliji, ki le\xc5\xbeijo v opornem tkivu med razcepi\xc5\xa1\xc4\x8dem (bifurkacijo) skupne karotidne arterije na zunanjo in notranjo vejo. Izrazita so predvsem v mladosti. Pri ljudeh izlo\xc4\x8dajo enkefaline ter majhne koli\xc4\x8dine nevrotenzina, bombezina in aktivne amine (npr. adrenalin, noradrenalin in serotonin). So tudi kemoreceptorji, ki zaznavajo parcialni tlak kisika (O\xe2\x82\x82) in ogljikovega dioksida (CO\xe2\x82\x82), ob\xc4\x8dutljiva pa so tudi na spremembe pH in temperature.\n_START_SECTION_\nAortna telesca\n_START_PARAGRAPH_\nAortna telesca (tudi aorto-pulmonalni paragangliji) so strukturno podobna karotidnim telescem, le da so manj\xc5\xa1a in le\xc5\xbeijo na konkavni povr\xc5\xa1ini aortnega loka, blizu odcepi\xc5\xa1\xc4\x8da desne plju\xc4\x8dne arterije.\n_START_SECTION_\nParagangliji ob abdominalni aorti\n_START_PARAGRAPH_\nNahajajo se ob abdominalni aorti na podro\xc4\x8dju nad odcepi\xc5\xa1\xc4\x8dem ledvi\xc4\x8dnih arterij do razcepi\xc5\xa1\xc4\x8da aorte na iliakalni arteriji. Imajo splo\xc5\xa1no strukturo paraganglijev, vendar imajo ve\xc4\x8dja nevrosekretorna zrnca. Domnevano je, da so najpomembnej\xc5\xa1i v obdobju nose\xc4\x8dnosti, saj uravnavajo krvi tlak preko izlo\xc4\x8danja kateholaminov. Imenujejo se tudi Zuckerkandlovi organi.\n_START_SECTION_\nPatologija\n_START_PARAGRAPH_\nRedka novotvorba (neoplazija) iz tkiva paraganglijev se imenuje paragangliom, ki je ve\xc4\x8dinoma benigna in v redkih primerih maligna.'